Angel
Vide etiam paginam discretivam: Angel (discretiva). Aquae cadentes Angel (Hispanice Salto Ángel; Pemonice Kerepakupai vena) sunt cataracta orbis terrarum altissima. In civitate Bolivarensi Venetiolae sita est, in saepto nationali Kanaima (quod in indicem patrimonii totius mundi inclusum est). Flumen Kerep de monte Auyán-tepuí (Pemonice Mons Diaboli) cadit; altitudo inter cacumen montis planum et planitiem infimam est 979 m, altitudo gradus principalis 807 m. Aqua liquida ad imum non pervenit, sed post circiter 600 m in nebulam pluviosam sui generis dispergitur; sic sparsa fundum attingit. Tempore anni pluvioso Angel aquis abundat et duobus vel tribus amnibus ruit, tempore sicco uno rivo exiguo cadit.